מקרה נוסף של הורים שבחרו בדרך טיפול אלטרנטיבית לבנם החולה נחשף בשבוע שעבר, במנזר בודהיסטי בתאילנד. שלושה זוגות ישראלים שטיילו במקום, נתקלו במהלך ביקורם בילד בבגדי נזיר בודהיסטי הדובר עברית. הילד, בן 12 מיישוב מבוסס בארץ, חי במנזר בצפון תאילנד. מסתבר שהוריו, שחיים בישראל, שלחו אותו למנזר הזה כבר לפני שנה כדי להירפא על ידי נזיר לאחר שחלה בגיל 3 וחצי בסרטן הדם."כמה זמן אתה פה?" שאלו המטיילים הישראלים את הילד, וזה ענה להם "אין לי מושג". לשאלתם אם הילד רוצה להגיד לאביו שייקח אותו, הוא ענה מיד: "אמרתי כבר לכולם. אני בסדר. התרגלתי". "אתה לא שלם עם עצמך מאה אחוז, נכון?", המשיכו לתחקר אותו המטיילים הישראלים, והילד השיב: "לא כל כך".בריאיון לחדשות 2 סיפרה אמו של הילד כי הוא כל הזמן רוצה לחזור הביתה. עם זאת, היא הדגישה כי "הוא גם יודע כמה טוב לו שם. כל מי שלא חי במחלקה האונקולוגית ארבע שנים ולא ראה את הילדים שלא יוצאים משם, ולא ראה את הילדים שמתעוותים מרוב טיפולים, ולא ראה את כל הסבל הזה, שלא יבוא וישפוט למה כשהבן שלך בריא את רגועה ואת לא מוכנה לקחת את הסיכון שהוא יחיה בארץ ישראל הנפלאה ויחזור למחלקה".האם המשיכה להתנגד בנחרצות לרפואה בישראל. "מה הרפואה בארץ נותנת לי? כימותרפיה שפוגעת במוח ובכל היכולות להתפתח? מה, מחלת סרטן זו מחלה ידידותית כמו שפעת שעוברים אותה? מי שחזרה לו המחלה פעמיים - זה תיק סגור. אז יש לו עוד כמה שנים לחיות, אולי".